CELEX: 
Language: ro
Date: 2021-06-22 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/1139 în ceea ce privește specificațiile pentru obligația de debarcare referitoare la somonul din Marea Baltică pentru perioada 2021-2023

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Unul dintre obiectivele principale ale politicii comune în domeniul pescuitului (PCP) este eliminarea treptată a practicii aruncării capturilor înapoi în mare din toate activitățile de pescuit ale Uniunii Europene (UE), prin punerea în aplicare a unei obligații de debarcare în temeiul Regulamentului (UE) nr. 1380/2013 privind PCP
                  1
                (denumit în continuare „Regulamentul de bază privind PCP”). Această măsură este menită să asigure o utilizare mai eficientă a resurselor existente și răspunde așteptărilor opiniei publice de a se pune capăt practicii aruncării înapoi în mare a peștilor comercializabili. În evaluarea impactului
                  2
                realizată pentru ultima reformă a PCP s-a considerat că nivelurile ridicate ale capturilor aruncate înapoi în mare reprezintă un motiv important al lipsei de durabilitate a mediului care caracterizează PCP. Capturile aruncate înapoi în mare rămân o problemă în multe activități de pescuit din Marea Baltică
                  3
               .
            
            
               Obligația de debarcare pentru Marea Baltică acoperă toate speciile care fac obiectul unor limite de captură în temeiul articolului 15 alineatul (1) din Regulamentul de bază privind PCP. Regulamentul respectiv prevede, de asemenea, o serie de dispoziții pentru a facilita punerea în aplicare a obligației de debarcare, în special mecanisme specifice de flexibilitate care trebuie activate fie prin intermediul planurilor multianuale, fie, în absența acestora, în așa-numitele planuri privind aruncarea capturilor înapoi în mare. Aceste planuri privind aruncarea capturilor înapoi în mare reprezintă o măsură temporară cu o durată de trei ani, care poate fi reînnoită o singură dată. Astfel de planuri temporare privind aruncarea capturilor înapoi în mare pentru somonul din Marea Baltică au fost adoptate în 2014
                  4
                și 2017
                  5
               . Cel mai recent plan privind aruncarea capturilor înapoi în mare expiră la 31 decembrie 2020. 
            
            
               Pentru a facilita punerea în aplicare a obligației de debarcare, articolul 7 alineatul (1) litera (a) din planul multianual pentru Marea Baltică
                  6
               , astfel cum a fost modificat prin Regulamentul (UE) 2020/1781
                  7
               , împuternicește Comisia să adopte, pe baza unei recomandări comune prezentate de statele membre, excepții de la aplicarea obligației de debarcare pentru toate speciile care fac obiectul obligației de debarcare și care sunt vizate de planul multianual, inclusiv somonul, în cazul în care dovezile științifice demonstrează rate de supraviețuire ridicate, ținând seama de caracteristicile uneltelor, de practicile de pescuit și de ecosistem. 
            
            
               2.CONSULTĂRI ÎNAINTEA ADOPTĂRII ACTULUI
            
            
               În scopul punerii în aplicare a abordării regionalizate, statele membre din jurul Mării Baltice au înființat un forum regional pentru pescuitul în Marea Baltică (BALTFISH). 
            
            
               În cursul lucrărilor pe marginea recomandărilor comune, BALTFISH a consultat Consiliul consultativ pentru Marea Baltică (BSAC). 
            
            
               La 12 mai 2020, BALTFISH a prezentat o recomandare comună prin care solicita prelungirea actualei excepții privind rata de supraviețuire ridicată pentru somon, cu excepția somonului capturat cu capcane tip ponton care nu sunt prevăzute cu sac fără noduri atașat. În plus, cantitatea totală de somon eliberat trebuie menținută la un nivel scăzut. 
            
            
               Grupul de lucru al experților CSTEP 20-04 din 18-22 mai 2020
                  8
                a evaluat documentele prezentate. CSTEP a remarcat că, în conformitate cu recomandarea comună, nivelul de somon aruncat înapoi în mare în perioada 2017-2019 din uneltele care fac obiectul excepției existente s-a situat între 0,7 și 4,3 %. Noile informații furnizate în sprijinul recomandării comune se referă în principal la capcanele tip ponton prevăzute cu sac fără noduri. În ceea ce privește capcanele tip ponton, CSTEP a remarcat că studiul prezentat a indicat o rată de supraviețuire de 29 % pentru capcanele tip ponton care nu sunt prevăzute cu sac fără noduri atașat și de 52 % pentru cele prevăzute cu un astfel de sac. De asemenea, potrivit CSTEP, studiul a susținut că rata de mortalitate (relativ ridicată) a fost atribuită unei mortalități naturale excepțional de ridicate (22 %) care a avut loc în zona de studiu. CSTEP a remarcat că, potrivit dovezilor, capcanele tip ponton prevăzute cu sac fără noduri atașat au potențialul de a fi mai delicate cu somonul eliberat după manipulare. În cazul pescuitului cu taliane, CSTEP a afirmat că somonul poate fi îndepărtat din „sacul de pește” al uneltelor, unul câte unul (cu mâna), și eliberat cu blândețe. În plus, CSTEP a făcut referire la un studiu
                  9
                privind capacitatea de supraviețuire a somonului capturat cu taliane care a fost furnizat, în care rata de supraviețuire a peștelui capturat/eliberat a fost estimată la 89 %. În plus, potrivit afirmațiilor CSTEP dintr-o evaluare anterioară din 2014
                  10
               , în cazul talianelor și al vintirelor tradiționale, dovezile au indicat că mortalitatea imediată a capturilor aruncate înapoi în mare este, în general, mai mică de 10 %. Totuși, CSTEP a concluzionat că nu există suficiente dovezi în ceea ce privește coșurile/vârșele și capcanele de pescuit închise, considerând că este rezonabil să se presupună că mortalitatea ar fi, de asemenea, scăzută. 
            
            
               În urma evaluării CSTEP, Comisia a solicitat BALTFISH să reanalizeze necesitatea unei excepții, având în vedere nivelul foarte scăzut de somon aruncat înapoi în mare și, în cazul unui răspuns afirmativ, să precizeze ce consideră BALTFISH a fi un nivel scăzut de somon eliberat. BALTFISH a răspuns la 15 septembrie 2020, trimițând o recomandare comună actualizată datată 8 septembrie 2020, în care sublinia că excepția a oferit un stimulent pentru utilizarea unor unelte mai selective și cu impact redus atunci când se pescuiesc alte specii decât somonul. În plus, în recomandarea comună s-a menționat că excepția ar putea reduce capturile accidentale de păsări și mamifere, iar în unele regiuni ar permite protejarea stocurilor de somon sălbatic prin eliberarea somonului sălbatic capturat și păstrarea doar a somonului de crescătorie. În cele din urmă, excepția ar facilita gestionarea cotelor, în special permițând pescarilor să elibereze somonul sălbatic și să păstreze somonul de crescătorie. În plus, BALTFISH a sugerat limitarea excepției la 8 % din cota anuală pentru somon a fiecărui stat membru. Această limitare ar reduce și mai mult eventualul impact negativ al acestei excepții asupra stocului.
            
            
               În plus, BALTFISH a transmis o a doua actualizare a recomandării comune din data de 16 martie 2021 pentru a ține seama de evaluarea sus-menționată a EWG 20-04 CSTEP în ceea ce privește coșurile/vârșele și capcanele de pescuit închise. Coșurile/vârșele nu mai sunt incluse în recomandarea comună. În ceea ce privește capcanele de pescuit închise, BALTFISH a explicat că acestea reprezintă o subcategorie a talianelor și au fost incluse în studiul din 2006 evaluat de CSTEP în 2014, deși nu au fost menționate în mod explicit. În plus, erau în curs de desfășurare și alte studii, urmând a fi furnizate date relevante pentru o evaluare din partea CSTEP până în mai 2023. În cele din urmă, BALTFISH a modificat limitarea excepției la 8 % din capturile anuale de somon din cota de somon a fiecărui stat membru. În contextul consultării Grupului de experți privind pescuitul și acvacultura s-a atras atenția asupra faptului că, astfel cum se menționează în recomandarea comună, domeniul de aplicare al excepției ar trebui să fie modelat mai degrabă după cel adoptat în 2014 decât după cel din 2017, deoarece somonul reprezintă o captură accidentală potențială în toate activitățile de pescuit din Marea Baltică în care se utilizează tipurile de unelte exceptate. 
            
            
               Pe baza evaluării de către CSTEP, a recomandării comune actualizate și unei evaluări interne de către serviciile Comisiei, Comisia consideră că recomandarea comună prezentată este în conformitate cu articolul 7 alineatul (1) litera (a) din Regulamentul (UE) 2016/1139, astfel cum s-a menționat mai sus, și în conformitate cu articolul 15 alineatul (4) litera (b) din Regulamentul (UE) nr. 1380/2013. Totuși, derogarea trebuie să fie limitată în timp, iar informațiile suplimentare sugerate de CSTEP trebuie furnizate în timp util înainte de expirarea derogării respective. Informațiile furnizate vor fi luate în considerare la evaluarea unei posibile prelungiri a derogării pentru diferitele tipuri de unelte. 
            
            
               Excepția legată de rata de supraviețuire pentru somon în temeiul Regulamentului delegat (UE) 2018/211 al Comisiei a expirat la 31 decembrie 2020. Excepția are un impact direct asupra planificării sezonului de pescuit al navelor Uniunii și asupra activităților economice conexe. Prin urmare, pentru a asigura continuitatea juridică, este oportun ca prezentul regulament să se aplice retroactiv, începând cu 1 ianuarie 2021.
            
            
               3.
                     ELEMENTELE JURIDICE ALE ACTULUI DELEGAT
            
            
               Rezumatul acțiunii propuse
            
            
               Principala acțiune juridică este adoptarea de măsuri care să faciliteze punerea în aplicare a obligației de debarcare. Regulamentul precizează speciile și activitățile de pescuit cărora ar urma să li se aplice măsuri specifice, precum și excepțiile bazate pe capacitatea de supraviețuire ridicată. 
            
            
               Temei juridic
            
            
               Articolul 7 alineatul (1) litera (a) din Regulamentul (UE) 2016/1139 al Parlamentului European și al Consiliului.
            
         
         
            
               Principiul subsidiarității
            
            
               Propunerea intră în sfera competenței exclusive a Uniunii Europene.
            
            
               Principiul proporționalității
            
            
               Propunerea se înscrie în sfera de aplicare a competențelor delegate conferite Comisiei prin articolul 7 alineatul (1) litera (a) din Regulamentul (UE) 2016/1139 și nu depășește ceea ce este necesar pentru realizarea obiectivului respectivei dispoziții.
            
            
               Alegerea instrumentului
            
            
               Instrumentul propus: regulament delegat al Comisiei.
            
            
               Alte mijloace nu ar fi potrivite, deoarece: Comisiei i s-a conferit competența de a adopta, prin intermediul unor acte delegate, excepții de la obligația de debarcare pe baza unei capacități de supraviețuire ridicate. Statele membre care au un interes direct în ceea ce privește gestionarea și-au înaintat recomandarea comună. Măsurile prevăzute în aceasta din urmă și incluse în prezenta propunere se bazează pe cele mai bune avize științifice disponibile și îndeplinesc toate cerințele stabilite la articolul 18 alineatul (5) din Regulamentul (UE) nr. 1380/2013.
            
            
               REGULAMENTUL DELEGAT (UE) …/… AL COMISIEI
            
            
               din 22.6.2021
            
            
               de completare a Regulamentului (UE) 2016/1139 în ceea ce privește specificațiile pentru obligația de debarcare referitoare la somonul din Marea Baltică pentru perioada 2021-2023
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective, de modificare a Regulamentului (CE) nr. 2187/2005 al Consiliului și de abrogare a Regulamentului (CE) nr. 1098/2007 al Consiliului
                  11
               , în special articolul 7 alineatul (1) litera (a),
            
            
               întrucât:
            
            
               (1)Regulamentul (UE) nr. 1380/2013
                  12
                are ca obiectiv eliminarea treptată a practicii aruncării capturilor înapoi în mare din toate activitățile de pescuit ale Uniunii, prin punerea în aplicare a unei obligații de debarcare pentru capturile de specii care fac obiectul unor limite de captură. 
            
            
               (2)În conformitate cu articolul 15 alineatul (1) litera (a) din Regulamentul (UE) nr. 1380/2013, obligația de debarcare se aplică activităților de pescuit de somon din Marea Baltică începând cu 1 ianuarie 2015. 
            
            
               (3)Articolul 15 alineatul (6) din Regulamentul (UE) nr. 1380/2013 împuternicește Comisia, în lipsa unor planuri multianuale instituite în temeiul articolului 9 din regulamentul respectiv, să adopte planuri privind aruncarea capturilor înapoi în mare în care să precizeze detaliile referitoare la punerea în aplicare a obligației de debarcare pentru o perioadă inițială de trei ani care poate fi reînnoită cu încă o perioadă de trei ani. Aceste planuri privind aruncarea capturilor înapoi în mare trebuie adoptate pe baza recomandărilor comune elaborate de statele membre în urma consultărilor cu consiliile consultative corespunzătoare.
            
            
               (4)Regulamentul delegat (UE) nr. 1396/2014 al Comisiei
                  13
                a instituit un plan privind aruncarea capturilor înapoi în mare pentru pescuitul de somon, hering, șprot și cod în Marea Baltică. Planul respectiv privind aruncarea capturilor înapoi în mare include, printre altele, o excepție de la obligația de debarcare în special pentru somon, având în vedere ratele ridicate de supraviețuire demonstrate pentru această specie, excepție prevăzută la articolul 15 alineatul (4) litera (b) din Regulamentul (UE) nr. 1380/2013. Regulamentul (UE) nr. 1396/2014 a expirat la 31 decembrie 2017. Excepția menționată pentru somonul din Marea Baltică a fost reînnoită prin Regulamentul delegat (UE) 2018/211 al Comisiei
                  14
               , care a expirat la 31 decembrie 2020. 
            
            
               (5)Regulamentul (UE) 2016/1139 stabilește un plan multianual pentru stocurile pescuite în Marea Baltică și prevede detaliile punerii în aplicare a obligației de debarcare pentru stocurile respective, inclusiv pentru somon. Articolul 7 alineatul (1) litera (a) din regulamentul respectiv împuternicește Comisia să adopte acte delegate pentru a completa regulamentul respectiv prin specificarea detaliilor obligației de debarcare referitoare la ratele ridicate de supraviețuire.
            
            
               (6)Danemarca, Germania, Estonia, Letonia, Lituania, Polonia, Finlanda și Suedia au un interes direct în ceea ce privește gestionarea pescuitului în Marea Baltică. La 12 mai 2020, aceste state membre au prezentat Comisiei o recomandare comună
                  15
               , după consultarea Consiliului consultativ pentru Marea Baltică. S-au primit contribuții științifice din partea organismelor științifice relevante. Recomandarea comună a fost actualizată la 8 septembrie 2020 și la 16 martie 2021.
            
         
         
            
               (7)Recomandarea comună modificată sugerează că excepția de la obligația de debarcare pentru somonul capturat cu anumite unelte pasive, prevăzută de Regulamentul delegat (UE) 2018/211 al Comisiei, trebuie să continue să se aplice după 31 decembrie 2020. Aceasta oferă un stimulent pentru utilizarea unor unelte mai selective și cu impact redus atunci când se pescuiesc alte specii decât somonul. În plus, excepția ar putea reduce capturile accidentale de păsări și mamifere. În unele regiuni, acest lucru ar facilita, de asemenea, gestionarea cotelor și ar permite protejarea stocurilor de somon sălbatic prin eliberarea somonului sălbatic capturat și prin păstrarea doar a somonului de crescătorie. Totuși, coșurile/vârșele nu mai trebuie să fie exceptate, iar în ceea ce privește capcanele tip ponton, trebuie incluse numai cele prevăzute cu sac fără noduri atașat („Vittjanpåse”). În plus, recomandarea comună sugerează că excepția trebuie să fie limitată la 8 % din capturile anuale din cota fiecărui stat membru pentru somon, pentru a reduce și mai mult orice potențial impact negativ al respectivei excepții asupra stocului. În cele din urmă, în contextul consultării Grupului de experți privind pescuitul și acvacultura s-a atras atenția asupra faptului că, astfel cum se menționează în recomandarea comună, excepția ar trebui să acopere somonul capturat în cadrul tuturor activităților de pescuit în care se utilizează uneltele pasive relevante.
            
            
               (8)Comitetul științific, tehnic și economic pentru pescuit (CSTEP) a analizat dovezile științifice furnizate împreună cu recomandarea comună
                  16
               . CSTEP a reamintit evaluarea
                  17
                sa anterioară efectuată pentru taliane și vintire, reamintind, de asemenea, că sunt necesare mai multe informații pentru a confirma ipotezele privind capacitatea de supraviețuire formulate pentru coșuri/vârșe și capcane de pescuit închise. Pe baza acestor elemente, recomandarea comună actualizată nu mai include coșurile/vârșele. În plus, statele membre au explicat că datele transmise anterior includeau capcanele de pescuit închise, deși acestea nu erau menționate în mod explicit în studiul relevant, și că se efectuează studii suplimentare. Prin urmare, statele membre s-au angajat să prezinte mai multe informații cu privire la ratele de supraviețuire pentru somonul capturat în capcane de pescuit închise înainte de expirarea prezentului act delegat. Având în vedere că, potrivit afirmațiilor CSTEP din evaluarea sa anterioară, capcanele de pescuit închise funcționează în mod similar talianelor și vintirelor și că statele membre s-au angajat în recomandarea comună să desfășoare cercetări suplimentare, excepția trebuie să se aplice în continuare. În ceea ce privește capcanele tip ponton, CSTEP a remarcat că cele cu sac fără noduri atașat au potențialul de a fi mai delicate decât cele fără un astfel de sac. Rezultatele arată că rata de supraviețuire a somonului capturat cu capcane tip ponton prevăzute cu sac fără noduri atașat a fost de 52 %, deși rata de supraviețuire ar putea fi semnificativ mai mare, în funcție de condițiile de mediu. Alte proiecte de cercetare sunt în curs de desfășurare. 
            
            
               (9)Măsurile sugerate de recomandarea comună sunt conforme cu articolul 15 alineatul (4) litera (b) din Regulamentul (UE) nr. 1380/2013 și, prin urmare, pot fi incluse în prezentul regulament în conformitate cu articolul 18 alineatul (3) din Regulamentul (UE) nr. 1380/2013 și cu articolul 7 alineatul (1) litera (a) din Regulamentul (UE) 2016/1139. Totuși, pe baza evaluării CSTEP, această excepție trebuie să fie doar temporară, iar statele membre în cauză trebuie să furnizeze în timp util, înainte de expirarea prezentului regulament, informațiile și datele suplimentare relevante sugerate de CSTEP.
            
            
               (10)Având în vedere cele de mai sus, durata prezentului regulament trebuie să fie limitată la trei ani, pentru a asigura o evaluare actualizată a excepției și a evoluției activităților de pescuit în cauză. 
            
            
               (11)Întrucât excepția acordată prin Regulamentul delegat (UE) 2018/211 al Comisiei a expirat la 31 decembrie 2020, pentru a asigura continuitatea juridică, prezentul regulament trebuie să se aplice de la 1 ianuarie 2021. Din motive de securitate juridică, prezentul regulament trebuie să intre în vigoare în ziua următoare datei publicării sale, în regim de urgență.
            
            
               ADOPTĂ PREZENTUL REGULAMENT:
            
            
               Articolul 1 
                  Obiect și domeniu de aplicare
            
            
               Prezentul regulament stabilește norme și se aplică obligației de debarcare în ceea ce privește somonul capturat în Marea Baltică pentru perioada 2021-2023. 
            
            
               Articolul 2 
                  Definiții
            
            
               În sensul prezentului regulament, se aplică următoarea definiție:
            
            
               „Marea Baltică” înseamnă diviziunile ICES IIIb, IIIc și IIId, astfel cum sunt specificate la articolul (4) alineatul (2) litera (b) din Regulamentul (UE) nr. 1380/2013.
            
            
               Articolul 3 
                  Excepție pentru speciile cu rate de supraviețuire ridicate
            
            
               (1)
                     Excepția pentru speciile cu rate ridicate de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică somonului capturat cu vintire, capcane de pescuit închise și orice alte tipuri de taliane, cu excepția capcanelor tip ponton care nu sunt prevăzute cu sac fără noduri atașat.
            
            
               (2) Excepția menționată la alineatul (1) se limitează la maximum 8 % din totalul capturilor anuale de somon din cota de somon a fiecărui stat membru.
            
            
               (3) Somonul capturat în conformitate cu excepția prevăzută la alineatul (1) se eliberează imediat înapoi în mare. 
            
            
               Articolul 4 
                  Dispoziții finale
            
            
               Până la 1 mai 2023, statele membre care au un interes direct în ceea ce privește gestionarea furnizează Comisiei informații științifice suplimentare care să permită evaluarea caracterului reprezentativ și a calității estimărilor privind rata de supraviețuire a capturilor aruncate înapoi în mare pentru somonul capturat cu capcane de pescuit închise și cu capcane tip ponton prevăzute cu sac fără noduri atașat, inclusiv informații privind mortalitatea după eliberare.
            
            
               Articolul 5 
                  Intrarea în vigoare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene. 
            
            
               Se aplică de la 1 ianuarie 2021 până la 31 decembrie 2023. Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles, 22.6.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22). 
               
               
                  
                     (2)
                  
                        
                  https://ec.europa.eu/oceans-and-fisheries/index_ro
                  .
               
               
                  
                     (3)
                  
                        Avizul Consiliului Internațional pentru Explorarea Apelor Maritime (ICES) 2020 – Activități de pescuit în ecoregiunea Mării Baltice – Sinteză din 3 decembrie 2020; Avizul ICES 2020 – Sinteza ecosistemului ecoregiunii Mării Baltice din 10 decembrie 2020.
               
               
                  
                     (4)
                  
                        Regulamentul delegat (UE) nr. 1396/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru Marea Baltică (JO L 370, 30.12.2014, p. 40).
               
               
                  
                     (5)
                  
                        Regulamentul delegat (UE) 2018/211 al Comisiei din 21 noiembrie 2017 de stabilire a unui plan privind aruncarea capturilor înapoi în mare în ceea ce privește somonul pentru Marea Baltică (JO L 41, 14.2.2018, p. 1).
               
               
                  
                     (6)
                  
                        Regulamentul (UE) 2016/1139 al Parlamentului European și al Consiliului din 6 iulie 2016 de stabilire a unui plan multianual pentru stocurile de cod, hering și șprot din Marea Baltică și pentru activitățile de pescuit care exploatează stocurile respective (JO L 191, 15.7.2016, p. 1).
               
               
                  
                     (7)
                  
                        Regulamentul (UE) 2020/1781 al Parlamentului European și al Consiliului din 25 noiembrie 2020 de modificare a Regulamentului (UE) 2016/1139 în ceea ce privește reducerea capacității de pescuit în Marea Baltică și a Regulamentului (UE) nr. 508/2014 în ceea ce privește încetarea definitivă a activităților de pescuit ale flotelor care pescuiesc cod din estul Mării Baltice, cod din vestul Mării Baltice și hering din vestul Mării Baltice (JO L 400, 30.11.2020, p. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., „Survival of Atlantic salmon captured in and released from a commercial trap-net: Potential for selective harvesting of stocked salmon” („Supraviețuirea somonului de Atlantic capturat și eliberat dintr-un talian comercial: potențialul de recoltare selectivă a somonului stocat”), Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        JO L 191, 15.7.2016, p. 1.
               
               
                  
                     (12)
                  
                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
               
               
                  
                     (13)
                  
                        Regulamentul delegat (UE) nr. 1396/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru Marea Baltică (JO L 370, 30.12.2014, p. 40).
               
               
                  
                     (14)
                  
                        Regulamentul delegat (UE) 2018/211 al Comisiei din 21 noiembrie 2017 de stabilire a unui plan privind aruncarea capturilor înapoi în mare în ceea ce privește somonul pentru Marea Baltică (JO L 41, 14.2.2018, p. 1).
               
               
                  
                     (15)
                  
                        „Recomandarea comună a Grupului la nivel înalt BALTFISH privind o derogare de la obligația de debarcare în Marea Baltică, de stabilire a unui plan privind aruncarea capturilor înapoi în mare în ceea ce privește somonul din Marea Baltică (subdiviziunile ICES 22-32)”, transmisă la 12 mai 2020. Versiunile actualizate din 8 septembrie 2020 (transmisă la 15 septembrie 2020) și din 16 martie 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.